শহরে কার্নিভাল, বন্ধ একাধিক রাস্তা! বেরোনোর আগে জেনে নিন

ওয়েব ডেস্ক: দশমী পেরিয়ে গেলেও শেষ হয়নি দুর্গাপুজো (Durga Puja)। কারণ, আজ শহর কলকাতার বর্ণাঢ্য কার্নিভালেও (Kolkata Puja Carnival) রয়েছে দেবী দর্শনের সুযোগ। রাজ্য সরকারের আয়োজনে এই উৎসবে অংশ নেবে মোট ১০৬টি পুজো কমিটির প্রতিমা। রেড রোডজুড়ে রঙ, আলো আর সুরের মেলায় মাতবে গোটা শহর। তবে এই বিপুল আয়োজন নির্বিঘ্নে সম্পন্ন করতে কড়া নিরাপত্তা ও যান নিয়ন্ত্রণের ব্যবস্থা নিয়েছে কলকাতা পুলিশ।

রবিবার সকাল থেকেই সমগ্র রেড রোডকে চূড়ান্ত নিরাপত্তা বলয়ে মুড়ে ফেলা হয়েছে। এদিন সকাল থেকেই সেখানে উপস্থিত হয়েছেন একাধিক উচ্চপদস্থ পুলিশ আধিকারিক। পুলিশ সূত্রে জানা গিয়েছে, প্রতিটি প্রতিমার সঙ্গে কর্তব্যরত থাকবেন একজন করে পুলিশকর্মী। পাশাপাশি, ভিড় নিয়ন্ত্রণে প্রতিটি প্রতিমার মধ্যে নির্দিষ্ট দূরত্ব বজায় রাখা হবে বলে জানিয়েছে কলকাতা পুলিশ।

আরও পড়ুন: পুজো ফুরোতেই নিম্নচাপের এন্ট্রি! বৃষ্টিতে ভাসবে পুজো কার্নিভাল?

কোন কোন সড়কে যান চলাচল বন্ধ?

কার্নিভালের দিন রেড রোড এবং সংলগ্ন এলাকায় যান চলাচল পুরোপুরি বন্ধ থাকবে।

দুপুর ১২টা থেকে ৪টে পর্যন্ত এজেসি বোস রোড, নিউ রোড, লাভার্স লেন দিয়ে কোনও পণ্যবাহী গাড়ি যেতে পারবে না।

দুপুর ১২টা থেকে ৩টে পর্যন্ত এক্সাইড ক্রসিং থেকে হেস্টিংস ক্রসিং পর্যন্ত পণ্যবাহী গাড়ি চলাচল বন্ধ থাকবে।

দুপুর ২টো থেকে কার্নিভাল শেষ না হওয়া পর্যন্ত খিদিরপুর রোডে যান চলাচল বন্ধ থাকবে। তবে বিদ্যাসাগর সেতু দিয়ে গাড়ি চলাচল করা যাবে।

যানজট এড়াতে এজেসি বোস রোডের ক্রসিং থেকে হসপিটাল রোড হয়ে উত্তরমুখী যান চলাচল বন্ধ থাকবে।

কার্নিভাল চলাকালীন জওহরলাল নেহরু রোড থেকে মেয়ো রোডের পশ্চিমমুখী যানবাহন চলাচল শুধুমাত্র দুর্গা কার্নিভালের স্টিকারযুক্ত গাড়ির জন্যই অনুমোদিত থাকবে।

কুইনস ওয়ে, প্লাসি গেট রোড ও এসপ্ল্যানেড র‍্যাম্পও থাকবে বন্ধ।

কার্নিভালের জন্য কী কী বিশেষ ব্যবস্থা?

কার্নিভালে অংশগ্রহণকারী গাড়িগুলি দুপুর ১২টা থেকে পার্কিং করতে পারবে। নির্ধারিত পার্কিং এলাকা হিসেবে থাকবে চৌরঙ্গি রোড, জওহরলাল নেহরু রোড, ক্যাথিড্রাল রোড, মেয়ো রোড, স্ট্র্যান্ড রোড ও আর. এন. মুখার্জি রোড।

যাঁরা হেঁটে কার্নিভাল দেখতে আসবেন, তাঁদের জন্য খুলে দেওয়া থাকবে এজেসি বোস রোড, চৌরঙ্গি রোড, মেয়ো রোড ও আর. আর. অ্যাভিনিউ।

দুর্গা কার্নিভাল উপলক্ষে বিশেষ বাস ও মেট্রো পরিষেবা চালু থাকবে, যাতে দর্শকদের যাতায়াতে কোনও অসুবিধা না হয়।